b"\n_START_ARTICLE_\nSant Joan del Gal\xc3\xad\n_START_SECTION_\nDescripci\xc3\xb3\n_START_PARAGRAPH_\nEdifici religi\xc3\xb3s. Capella de nau \xc3\xbanica amb la cap\xc3\xa7alera sense absis. Al mur nord de la nau hi ha una capella lateral adossada amb un campanar de torre que li fa d'espona, de planta quadrada, cobert a dues vessants i amb una finestra d'arc de mig punt a cada costat. El portal d'entrada \xc3\xa9s orientat a migdia. Als peus del temple s'hi obren finestres. L'interior \xc3\xa9s cobert amb volta quatripartita decorada amb blanc i gris. Tamb\xc3\xa9 hi ha una imatge de Sant Joan i alguna pintura al fresc en molt mal estat._NEWLINE_Al davant del portal d'entrada hi ha un sarc\xc3\xb2fag esculpit amb baixos relleus amb elements florals i unes construccions de tipus defensiu que recorden mas Gal\xc3\xad. Constru\xc3\xafda amb pedra vista. L'estat de conservaci\xc3\xb3 \xc3\xa9s bo.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia de Sant Joan de Riuprimer, malgrat tenir els seus or\xc3\xadgens al segle XI, no conserva cap element de l'antic temple rom\xc3\xa0nic, ja que fou renovada vers el 1697._NEWLINE_L'esgl\xc3\xa9sia ja existia al 1003 i fou considerada independent dels segles XII al XIV, per unir-se m\xc3\xa9s tard com a sufrag\xc3\xa0nia de Santa Eul\xc3\xa0lia de Riuprimer. Fou l'esgl\xc3\xa9sia parroquial de la quadra de Sant Joan de Gal\xc3\xad, pol\xc3\xadticament aut\xc3\xb2noma fins que al 1840 s'un\xc3\xad amb Sentfores._NEWLINE_Actualment els habitants de les rodalies de Sant Joan pertanyen a la parr\xc3\xb2quia de Sant Dom\xc3\xa8nech de Vic. Aqu\xc3\xad nom\xc3\xa9s s'hi celebra culte per Sant Joan."